125 Edificacio

Edificacio triplex inuenitur: terrestris, spiritualis, et celestis.

Terrestris est vna et transitoria et ideo paruipendenda, Eccle. [2:4, 11]: *Edificaui mihi domos, [et] plantavi vineas*; et sequitur, et *vidi in omnibus vanitatem.* Marc. 13[:2]: *Vides [has] omnes magnas edificaciones? Non relinquetur lapis super lapidem, qui non destruatur*. In hac edificacione debet homo cauere a triplici iniuria.

Et primo, ab iniuria Dei, sicut seruus non debet facere[[1]](#endnote-1) dominum contra Dominum, quod faciunt ydolatrie, Osee 8[:14]: *Oblitus est Israel Domini Dei et edificauit delubra*. Sic Salomon edificauit phana ydolis concubinarum, scilicet, et coluit ea, 3 Reg. 11[:7].

¶ Secundo, debet cauere[[2]](#endnote-2) ab iniuria proximi quia de alieno non competit edificare, sed pocius Eccli. 21[:9]: *Qui edificat domum suam impendiis alienis, quasi qui colligat lapides [suos] in hieme*.

Tercio, debet cauere ab iniuria sui sapiens, enim, non fabricat gladium ad seipsum occidendum, Mich. 3[:10]: *Ve qui edificatis Sion in sanguinibus*. Hii sunt prelati qui male conferunt beneficia, Dan. 4[:27]: *Nonne hec est Babilon magna, quam edificavi*.

Secundo, spiritualis edificacio est stabilis et fructuosa. Ideo amanda et hec debet dilatari tripliciter.

¶ Primo, ad id quod est supra, id est, ad Deum. Primo per fidem que inititur primo veritati sicut edificium fundamento, Matt. 7[:24]: *Omnis qui audit verba mea, et facit ea*, similis est *viro sapienti, qui edificauit domum suam supra* firman *petram*.

Secundo, per spem que erigit edificium, sicut paries tendens in altum, Eph. 2[:19-20]: *Jam non [estis] hospites*, et sequitur *superedificati super fundamentum apostolorum.*

¶ Tercio, per caritatem que perficit totum /f.37vb/ sicut totum, Eph. 4[:16]: *ex quo* *totum corpus compactum et connexum per omnem juncturam [subministrationis], secundum operationem vniuscuiusque membri, augmentum corporis facit in edificationem sui [in caritate]*.

Item, 1 Cor. 8[:1]: *Scientia inflat, caritas edificat*. Sed de hiis omnibus, 1 Cor. 3[:11]: *Fundamentum aliud nemo potest ponere preter id quod [positum est]*.

Secundo, dilatur edificium ad id quod est iuxta, id est, proximum et hec tria. Primo verbo sane predicacionis, Jer. 1[:9-10]: *Ecce dedi verba mea in ore tuo: ecce constitui te super gentes et regna, ut evellas*, consuetudinem peccandi, *et destruas* actum peccati, *et disperdas* circumstancias, *et dissipes* occasiones, *et edifices* fidem, *et plantes* mores.

Secundo exemplo honeste conuersacionis sic expositum in monte, Exod. [3:1]. Rom. 15[:2]: *Unusquisque placeat proximo suo in bonum, ad edificationem*, scilicet, fidelium.

Tercio, studio pacis et amoris sicut paries conglutinatur cemento, Rom. 14[:19]: *Que pacis sunt, sectemur: et que edificationis sunt, custodiamus*. 1 Thes. 5[:11]: *Consolamini invicem, et edificate alterutrum*. Sed heu quod *vnus edificans, et* alter *destruens: quid prodest illis, nisi labor*? Eccli. 34[:28].

¶ Tercio, edificium debet dilatari ad id quod est infra, id est, ad ipsum hominem et hoc tripliciter. Primo, per penitenciam que resecat nociua sic edificans gibbositatem in lignis et lapidibus, Prou. 24[:27]: *Diligenter exerce agrum tuum, ut postea edifices domum tuam*. Job 22[:23]: *Si reversus fueris ad Omnipotentem, edificaberis*, etc.

Secundo, per sapienciam que regulat opera, Prou. 24[:3]: *Sapientia edificabitur domus, et prudentia roborabitur*.

Tercio, per iusticiam que exequitur opera debita, Eccli. 3[:17]: *Justitia edificabitur* Dominus, scilicet, consciencie.

Tercio, celestis edificacio est perpetua et grandiosa. Ideo adquirenda.

¶ Primo, propter omnium bonorum fertilitate, Psal. [121:1, 3]: *Letatus sum in his*, etc., sequitur *cuius participacio in idipsum*. Quasi in ipso Deo sufficienciam habet.

Secundo, propter habitacionis amenitatem, Tob. 13[:20]: *Beatus ero si fuerint reliquie seminis mei ad videndam claritatem Ierusalem*.

Tercio, propter caritatem societatis, Prou. 9[:1]: *Sapientia edificavit sibi domum*, scilicet, celum empireum, *excidit columnas septem*, scilicet, eburneam virginum, cedrinam confessorum, ferream martirum, auream apostolorum, argenteam prophetarum, marmoream patriarcharum, igneam angelorum.

Quarto, propter iocunditatis perfeccionem, Jer. 31[:4]: *Edificabo te, virgo Israel, ornaberis timpanis*, etc.

Quinto, propter predicorum perpetuam securitatem, 2 Cor. 5[:1]: *Scimus quoniam [si] terrestris domus nostra huius habitationis dissolvatur, quod edificationem habemus ex Deo, domum non manufactam, eternam in celis*.

1. facere ] *corr*. debet F.128. [↑](#endnote-ref-1)
2. cauere ] *corr*. cauele F.128. [↑](#endnote-ref-2)